Document ID: 31996R0716

31996R0716
L 099/14
SLUŽBENI LIST EUROPSKE UNIJE
19.04.1996.
UREDBA KOMISIJE (EZ) br. 716/96
od 19. travnja 1996.
o usvajanju izvanrednih mjera potpore tržištu govedine u Ujedinjenoj Kraljevini
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske Zajednice,
uzimajući u obzir Uredbu Vijeća (EEZ) br. 805/68 od 27. lipnja 1968. o zajedničkoj organizaciji tržišta govedine i teletine (1), kako je zadnje izmijenjena Uredbom Komisije (EZ) br. 2417/95 (2), a posebno njezin članak 23.,
budući da se zbog pojave goveđe spongiformne encefalopatije (GSE-a) u Ujedinjenoj Kraljevini Odlukom Komisije 96/239/EZ od 27. ožujka 1996. o hitnim mjerama zaštite od GSE-a (3) zabranjuje izvoz živih životinja vrste goveda ili bilo kojeg njihovog dijela iz Ujedinjene Kraljevine u ostale države članice te njihov izvoz u treće zemlje; budući da je Ujedinjena Kraljevina zabranila uključivanje životinja vrste goveda koje su u trenutku klanja starije od 30 mjeseci u ljudski ili životinjski prehrambeni lanac; budući da te mjere uključuju ozbiljne poremećaje na tržištu Ujedinjene Kraljevine; budući da je stoga potrebno poduzeti izvanredne mjere potpore tom tržištu; budući da je primjereno uspostaviti program koji sufinancira Zajednica kojim se Ujedinjena Kraljevina ovlašćuje da kupi životinje obuhvaćene gore navedenom zabranom kako bi ih usmrtila, a nakon toga uništila;
budući da, s obzirom na raširenost bolesti, posebno njezinu vjerojatnost trajanja, a slijedom toga s obzirom na razmjere napora koje je potrebno uložiti kako bi se pružila potpora tržištu, bilo bi primjereno da Zajednica i Ujedinjena Kraljevina podijele te napore;
budući da su u većini slučajeva životinje zaklane nakon navršenih 30 mjeseci izlučene krave; budući da najnovija cijena trupova krava zabilježena na tržištu Ujedinjene Kraljevine iznosi 1 ECU po kilogramu žive vage te je stoga primjereno na navedenome temeljiti kupovnu cijenu, ne dovodeći u pitanje mogućnost naknadne prilagodbe s obzirom na buduće promjene; budući da je Zajednica u sličnim slučajevima snosila 70 % od ukupnih troškova; budući da cijena od 1 ECU po kilogramu prosječno odgovara cijeni od 560 ECU po životinji; budući da je primjereno da Zajednica s obzirom na veliki broj predmetnih životinja te radi pojednostavnjivanja postupka osigura potporu u iznosu od 392 ECU po životinji;
budući da je potrebno osigurati da se predmetne životinje usmrte i unište na način koji ne predstavlja prijetnju za zdravlje ljudi ili zdravlje drugih životinja; budući da je stoga potrebno odrediti uvjete pod kojima će se uništavati te životinje te pod kojima će nadležna tijela Ujedinjene Kraljevine provoditi nadzore; budući da, kako bi se izbjeglo miješanje životinja koje će biti zaklane u okviru ovog programa sa životinjama koje nisu obuhvaćene ovim programom te kako bi se izbjegle pogreške u vezi s identitetom, životinje obuhvaćene ovim programom treba držati odvojeno u prostorima klaonice za privremeni smještaj životinja kao i u samoj klaonici;
budući da bi trebalo osigurati da stručnjaci Komisije provjeravaju ispunjavanje uvjeta kako je navedeno;
budući da Upravljački odbor za govedinu i teletinu nije dostavio mišljenje u roku koji je odredio njegov predsjednik,
DONIJELA JE OVU UREDBU:
Članak 1.
1. Nadležno tijelo Ujedinjene Kraljevine ovlašteno je za kupnju bilo koje životinje vrste goveda starije od 30 mjeseci koja ne pokazuje nikakve kliničke znakove GSE-a i koju mu ponudi bilo koji proizvođač ili njegov zastupnik, a koja se tijekom razdoblja od najmanje tri mjeseca prije prodaje nalazila na gospodarstvu smještenom na državnom području Ujedinjene Kraljevine.
2. Životinje iz stavka 1. usmrćuju se u posebno određenim klaonicama, pri čemu se glave, unutarnji organi i trupovi moraju trajno obojiti. Obojeni materijal prevozi se u plombiranim kontejnerima do posebno ovlaštenih spalionica ili kafilerija gdje se obrađuju i potom uništavaju. Nijedan dio gore spomenutih životinja ne smije dospjeti u ljudski ili životinjski prehrambeni lanac niti se upotrijebiti u kozmetičkim ili farmaceutskim proizvodima.
Predstavnik nadležnog tijela Ujedinjene Kraljevine mora stalno biti prisutan u gore navedenim klaonicama i nadzirati postupke koji se tamo obavljaju.
Neovisno o prvom podstavku, nadležno tijelo Ujedinjene Kraljevine može dozvoliti klanje životinja na gospodarstvima u slučaju kada to zahtijeva postojeća praksa koja se odnosi na dobrobit životinja.
Neovisno o drugom podstavku, koža životinja iz stavka 1. ne mora biti trajno obojana ili uništena, pod uvjetom da se obradi na takav način da se može upotrijebiti samo u proizvodnji kože.
3. Klaonice iz stavka 2. organizirane su i njima se upravlja kako bi se osiguralo da:
-
nijedna životinja vrste goveda od koje potječu klaonički proizvodi namijenjeni prehrani ljudi ili životinja nije prisutna u klaonici dok se usmrćuju životinje obuhvaćene ovim programom,
-
ako je potrebno da se životinje vrste goveda koje će se usmrtiti u okviru ovog programa drže u prostoru za privremeni smještaj, potrebno ih je držati odvojeno od životinja vrste goveda namijenjenih za prehranu ljudi ili životinja, te
-
ako je potrebno uskladištiti proizvode dobivene od životinja zaklanih u okviru ovog programa, skladište mora biti odvojeno od bilo kakvih skladišnih objekata u kojima se skladišti meso i ostali proizvodi namijenjeni za prehranu ljudi ili životinja.
4. Nadležno tijelo Ujedinjene Kraljevine:
-
obavlja potrebne upravne provjere i na licu mjesta provodi učinkovit nadzor postupaka iz stavaka 2. i 3., te
-
nadzire te postupke na osnovu čestih i nenajavljenih inspekcija, posebno kako bi provjerilo jesu li svi trajno obojeni materijali učinkovito uništeni.
Rezultati ovih provjera i nadzora stavljaju se na raspolaganje Komisiji na njezin zahtjev.
5. Ako broj životinja prijavljenih za prodaju i naknadno uništenje premašuje kapacitete za uništenje u Ujedinjenoj Kraljevini, nadležno tijelo može ograničiti pristup ovom programu.
Članak 2.
1. Cijena koju nadležno tijelo Ujedinjene Kraljevine plaća proizvođačima ili njihovim zastupnicima u skladu s člankom 1. stavkom 1. iznosi 1 ECU po kilogramu žive vage.
2. Zajednica sufinancira izdatke Ujedinjene Kraljevine nastale zbog kupnje iz članka 1. stavka 1. u visini od 392 ECU-a po kupljenoj životinji koja je uništena u skladu s odredbama članka 1.
3. Stopa konverzije koja se primjenjuje je poljoprivredna stopa koji vrijedi prvog dana mjeseca u kojem se kupi predmetna životinja.
Članak 3.
Ujedinjena Kraljevina usvaja sve potrebne mjere kako bi osigurala pravilnu primjenu ovog programa i potpuno ispunjavanje odredaba ove Uredbe. O mjerama koje je poduzela te o njihovim izmjenama obavješćuje Komisiju što je prije moguće.
Članak 4.
Nadležno tijelo Ujedinjene Kraljevine:
(a)
svake srijede obavješćuje Komisiju o broju životinja:
-
koje su kupljene, i
-
koje su zaklane
u okviru ovog programa tijekom prethodnog tjedna;
(b)
sastavlja detaljno izvješće o provjerama obavljenima u skladu s mjerama iz članka 3. te ga svakog tromjesečja dostavlja Komisiji.
Članak 5.
Ne dovodeći u pitanje članak 9. Uredbe Vijeća (EEZ) br. 729/70 (4), stručnjaci Komisije, prema potrebi zajedno sa stručnjacima država članica te u suradnji s nadležnim tijelom Ujedinjene Kraljevine, obavljaju preglede na licu mjesta kako bi provjerili poštuju li se sve odredbe ove Uredbe.
Članak 6.
Mjere poduzete u skladu s ovom Uredbom smatraju se interventnim mjerama u smislu članka 1. stavka 2. Uredbe (EEZ) br. 729/70.
Članak 7.
Ova Uredba stupa na snagu na dan objave u Službenom listu Europskih zajednica.
Ona se primjenjuje od 29. travnja 1996.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. travnja 1996.

Labels: 3
18
17
6